Veza za aktivaciju Adobeova softvera

Što je aktivacija?

Aktivacija je postupak provjere instalacije softvera radi omogućivanja prava na korištenje proizvoda na određenom računalu. Prava na korištenje proizvoda daju vam se u skladu s ugovorom o licenciranju.

Koja mi prava jamči ugovor o licenciranju proizvoda?

Adobeov ugovor o licenciranju proizvoda dopušta vam instalaciju i korištenje proizvoda na primarnom i sekundarnom računalu (stolnom računalu kod kuće ili prijenosnom računalu) pod uvjetom da se ta dva primjerka ne koriste istodobno. Dodatne informacije o Adobeovim licencama za softver potražite u Adobeovim ugovorima o licenciranju proizvoda.

Šalju li se tijekom aktivacije kakvi osobni podaci?

Ne. Aktivacija je u potpunosti anonimna i ne šalju se nikakvi osobni podaci. Jedinstveni serijski broj dodijeljen svakom primjerku Adobeova softvera kombinira se s "identifikatorom uređaja" za vaše računalo. Kada aktivirate proizvod, identifikator uređaja, serijski broj proizvoda i naziv računala u obliku niza šalju se Adobeu, koji tim putem provjerava nije li koji autentičan primjerak softvera aktiviran više puta nego što je dopušteno. Sustav aktivacije ne prikuplja, šalje niti koristi osobne podatke.

I prije sam koristio/la Adobeov softver s funkcijom aktivacije. Što se promijenilo?

Adobe je pojednostavnio postupak aktivacije. Prije je aktivacija bila zaseban postupak koji ste morali obaviti u roku od trideset dana od prvog korištenja proizvoda. Počevši s Acrobatom 9, softver se aktivira automatski čim otkrije aktivnu vezu s internetom. Aktivacija se obavlja neprimjetno, u pozadini. Aktivacija putem telefona više nije potrebna te ta mogućnost više nije u ponudi.

Kako ću aktivirati softver ako nemam vezu s internetom?

Adobeov softver prepoznaje aktivnu vezu s internetom i automatski obrađuje aktivaciju. Ako veza nije dostupna, proizvod će i dalje normalno funkcionirati te će se pokušati aktivirati kada sljedeći put bude dostupna veza s internetom.

Mogu li licencu premjestiti na drugo računalo?

Da. Možete deaktivirati softver na primarnom ili sekundarnom računalu te ga početi koristiti na novom računalu. Licencu je moguće deaktivirati najviše dvadeset puta. Ako je pokušate deaktivirati više od dvadeset puta, deaktivacija će biti odbijena, a softver će ostati aktivan na vašem računalu.

Što će se dogoditi ako mi ukradu računalo ili se računalo pokvari i ne bude ga moguće popraviti?

Ako vam računalo ukradu, ako se ošteti toliko da ga nije moguće popraviti ili u potpunosti prebrišete tvrdi disk, aktivacija će biti izgubljena. U svakom ćete slučaju moći instalirati i početi koristiti Adobeov proizvod na novom računalu. Problem će biti prepoznat automatski ako ste već aktivirali proizvod na dva računala. Postupak aktivacije provest će vas kroz novu aktivaciju, čak i ako staro računalo više nije dostupno.

Moj je serijski broj odbijen. Što to znači?

Pri obradi aktivacije Adobeova aplikacija za aktivaciju prepoznat će serijski broj koji nije valjan (nije autentičan) ili je izričito opozvan. U takvim ćete slučajevima dobiti poruku te ćete moći unijeti novi serijski broj za svoj Adobeov softverski proizvod.

Moja tvrtka kupuje Adobeove licence u sklopu ugovora o količinskom licenciranju. Što aktivacija znači za mene?

Aktivacija proizvoda odnosi se uglavnom na pojedinačne maloprodajne verzije Adobe Acrobata 9 i uglavnom nije dio Adobeovih programa Open Options. U nekim regijama, međutim, aktivacija može biti potrebna u sklopu programa količinskog licenciranja. Klijenti s količinskim licencama koji naruče Adobeove softverske proizvode trebali bi naručiti komplete CD-ova specifične za pojedini program licenciranja. Obratite se ovlaštenom Adobeovu distributeru ili djelatniku službe za korisnike ako imate pitanja ili pak posjetite web-mjesto Adobe Open Options.

Kome se mogu obratiti ako trebam dodatne informacije?

Možete se obratiti djelatniku Adobeove službe za korisnike, koji će vam pomoći pri rješavanju problema s aktivacijom.

Dodatne informacije i pojedinosti o aktivaciji dostupne su u Adobeovu centru za aktivaciju proizvoda.